**Transpordiamet**

info@transpordiamet.ee

Teie: 01.12.2022 nr 8-1/21-002/27230-1

Meie: 2. veebruar 2023

**Seisukoht Riigitee nr 3 Jõhvi–Tartu–Valga km 138,4–152 asuva Tartu–Nõo lõigu ümberehitamise projekteerimistingimustele**

Oleme tutvunud Tartu-Nõo lõigu ümberehitamise projekteerimistingimuste materjalidega ning osalenud ka Jõhvi-Tartu-Valga maantee Külitse alevikku läbiva lõigu arutelul. Külitse alevikus asuva Kiigemäe tee 2 kinnistu omanikuna ei saa me maantee ja Järve tee ühenduse sulgemisega nõustuda.

Ehitame kinnistule toidukauplust, mida on kohalikud elanikud oodanud ja soovinud aastaid. Külitse alevikku läbiva lõigu arutelul kõlas Transpordiameti esindaja seisukoht, et maanteid ei ehitata kaupluste asukohtade järgi. Siinkohal toome välja asjaolu, et kaupluse hoonesse tulevad veel ka apteek ning pakiautomaadid, mida pole 5 km raadiuses.

Tänase lahendusega on kavandatud aleviku poolitamine ja oluliste väljakujunenud liikumissuundade ning juurdepääsude sulgemine riigiteelt. Juurdepääs Jõhvi-Tartu-Valga maanteelt Järve teele ja Järve teelt peab säilima, sest mõjutab olulisel määral piirkonna arengut ja takistab kehtiva Puru detailplaneeringu realiseerimist. Transpordiamet ei saa lihtsalt eirata varem kokkulepitud ja kooskõlastatud lahendus ning veel vähem muuta detailplaneeringu põhilahendust maantee ehitamiseks väljastatavate projekteerimistingimustega. Selline võimalus ehituseadustikus puudub. Juurdepääs Lemmatsi või Külitse liiklussõlme kaudu Puru kinnistu planeeringualale on väga keeruline ja seab piirangud äritegevustele. Meie rajatav kauplus ei ole piirkonnas ainus kavandatav ärihoone!

2017 aastal on (Maanteeamet) tänane Transpordiamet tellinud Tartu–Nõo lõigueskiislahenduse ettevõttelt OÜ Toner Projekt ja Külitse Järve tee alternatiiv on isegi lahendatud (töö nr 13/17, joonise nr Alternatiiv 2). Tänaseks on menetluses vaid üks lahendus ja alternatiivseid lahendusi tutvustatud ei ole.

Menetletavate projekteerimistingimuste eelnõu on vastuolus ka kehtiva valla üldplaneeringuga. Arutelul jäi kõlama, et aluseks võetakse uus kootatav valla üldplaneering, millesse Transpordiamet sisendi annab. Kohalik omavalitsus ei ole koostatavat üldplaneeringut isegi mitte veel vastu võtnud, samuti ei ole see dokument läbinud avaliku väljapaneku etappi. Transpordiamet on projekteerimistingimuste väljastamise aluseks võtnud hoopiski teehoiukava, mis meile teadaolevalt ei saa olla teede planeerimise ning üldse projekteerimisega seotud dokument. Samuti puudub teehoiukava mõiste nii ehitusseadustikust kui ka planeerimisseadusest.

Transpordiamet, riigi huvi esindajana, peaks arvestama ka kohaliku kogukonna huvidega. Kahetsusväärne on asjaolu, et kogukonnaga kohtumist ja lahenduse tutvustamist ei protokollitud ega märgitud isegi mitte osalejate arvu. Külitse aleviku elanike arv on Kambja valla arengukava alusel 2022 aasta seisuga 790 inimest, kellest arutelul osales vähemalt 100. Sellist osalusprotsenti ei saa Transpordiamet lihtsalt niisama eirata ning peaks kohalike elanike seisukohti arvestama. Mõne kilomeetri suurema kiirusega läbimine ei kaalu üles kohalike elanike heaolu ja mõistlikke teeületusi ning juurdepääsusid avalikele teenustele.

**Palume end kaasata Riigitee nr 3 Jõhvi–Tartu–Valga km 138,4–152 asuva Tartu–Nõo lõigu ümberehitamise projekteerimistingimuste menetlusse ning edastada kõik edaspidi koostatavad dokumendid aadressile** **info@lappuri.ee**

**Samuti palume edastada Transpordiameti kirjalik seisukoht käesolevatele ettepanekutele, milles palume välja tuua ka perspektiivse maantee kõrgus.**

Lugupidamisega

Tiit Lukas

OÜ Lappuri